**RAPORT PRIVIND SITUAŢIA HIDRO-METEOROLOGICĂ ŞI A CALITĂŢII MEDIULUI**

**în intervalul 07.12.2024, ora 08.00 – 08.12.2024, ora 08.00**

1. ***SITUAŢIA HIDRO-METEOROLOGICĂ***

**1. Situația și prognoza hidrologică pe râurile interioare şi Dunăre din 08.12.2024, ora 07.00**

**RÂURI**

Debitele au fost, în creștere, ca urmare a efectului combinat al precipitațiilor căzute în interval, propagării și cedării apei din stratul de zăpadă, pe râurile din bazinele hidrografice: Târnave, Cerna, Olt, Argeș, Ialomița, Buzău, Rm. Sărat, Putna, bazinele superioare și mijlocii ale Jiului, Vedei, bazinul superior al Trotușului, pe cursul inferior al Siretului (aval S.H. Lungoci) și pe râurile din Dobrogea.

Pe râurile din bazinele hidrografice: Someș, Crișul Alb, Mureș (exceptând râurile din bazinele Târnavelor), Bega Veche, Bega, Timiș, Bârzava, Moravița, Caraș, Nera și cursul superior al Prutului, debitele au fost în scădere ușoară, iar pe celelalte râuri din țară relativ staționare.

Creșteri mai importante de niveluri și debite, s-au înregistrat pe unele râuri din bazinele superioare ale Argeșului, Ialomiței, Prahovei și Buzăului, ca urmare a precipitațiilor însemnate cantitativ prognozate și cedării apei din stratul de zăpadă.

Debitele se situează la valori sub mediile multianuale lunare, cu coeficienți moduli cuprinși între 30-80%, mai mari (în jurul și peste normalele lunare) pe râurile din bazinul hidrografic Moldova, pe cursul superior al Putnei și pe unii afluenți ai Bistriței (Bistricioara, Iapa, Cracău) cursul inferior al Siretului și mai mici (sub 30% din normalele lunare) pe râurile din bazinele hidrografice: Lăpuș, Crasna, Barcău, Crișuri, Timiș, Moravița, Nera, Cerna, pe unii afluenți din bazinul Jiului, Argeșului și din bazinul inferior al Oltului.

Formațiunile de gheață (gheață la maluri, năboi) existente pe unele râuri din nord – estul țării, s-au menținut fără modificări importante.

Nivelurile pe râuri la stațiile hidrometrice se situează sub **COTELE DE ATENȚIE.**

Debitele vor fi, în general în creștere, ca urmare a precipitațiilor prognozate, cedării apei din stratul de zăpadă și propagării, exceptând râurile din bazinele hidrografice: Vișeu, Iza, Tur, Someș, Crasna, Barcău, Crișuri, Aries, Bega Veche, Bega, bazinele mijlocii și inferioare ale Timișului, Bârzavei și cursul mijlociu și inferior al Mureșului, unde vor fi în scădere, iar pe cursul mijlociu și inferior al Prutului, debitele vor fi relativ staționare.

Sunt posibile creșteri mai importante de niveluri și debite, pe unele râuri din zonele de deal și de munte, mai ales pe cele din Muntenia și Moldova, ca urmare a precipitațiilor însemnate cantitativ prognozate, cedării apei din stratul de zăpadă și propagării.

Formațiunile de gheață existente (gheață la maluri, năboi) se vor menține fără modificări importante.

Nivelurile pe râuri la stațiile hidrometrice se vor situa sub **COTELE DE ATENȚIE.**

**DUNĂRE**

Debitul la intrarea în țară (secțiunea Baziaș) în intervalul 07.12 – 08.12.2024 a fost în scădere, având valoarea de 4300 m3/s, sub media multianuală a lunii decembrie (5200 m3/s).

În aval de Porţile de Fier debitele au fost în scădere pe sectorul Gruia - Corabia și în creștere pe sectorul Tr. Măgurele – Tulcea.

Debitul la intrarea în țară (secțiunea Baziaș) va fi în scădere (4200 m3/s).

În aval de Porţile de Fier debitele vor fi în scădere pe sectorul Gruia – Zimnicea şi în creştere pe sectorul Giurgiu – Tulcea.

**2.** **Situația meteorologică în intervalul 07.12.2024, ora 08.00 – 08.12.2024, ora 06.00**

**ÎN ŢARĂ**

Vremea a fost în general închisă și au fost mai ales ploi local în vest și sud-vest și pe arii extinse în restul țării. La munte, iar pe parcursul nopții și în Transilvania, au fost precipitații mixte, însă la altitudini de peste 1500 m, a nins și s a depus strat nou de zăpadă. Cantitățile de apă au depășit local 15...25l/mp în Muntenia (28.7 l/mp la Videle). Vântul a suflat slab și moderat, cu unele intensificări pe crestele montane, unde la rafală s-au depășit viteze de 50...70 km/h, iar pe alocuri și la viteze mai mici și în nord-estul Dobrogei și al Moldovei. Era strat de zăpadă în cea mai mare parte a zonei montane și la ora 20 măsura -în platformele stațiilor meteo- până la 54 cm în Munții Făgăraș, până la 47 cm în Munții Vrancei, până la 42 cm în Munții Ceahlău și izolat în Transilvania (până la 4 cm) și în nordul Olteniei (până la 7 cm). Temperaturile maxime, mai ridicate decât în mod normal în estul Munteniei, al Moldovei și în Dobrogea, s-au încadrat între 2 grade la Toplița, Joseni, Miercurea Ciuc, Târnăveni, Târgu Secuiesc, Huedin, Voineasa, Petroșani, Ocna Șugatag, Suceava, Boița, Câmpeni și Făgăraș și 13 grade la Constanța, iar iar la ora 06 se înregistrau -4 grade la Vărădia de Mureș și 11 grade la Gura Portiței și Sfântu Gheorhge-Deltă. S-a semnalat ceață pe arii relativ restrânse, iar izolat, în estul Transilvaniei, la începutul intervalului a fost polei. Observație: de ieri de la ora 6 au fost în vigoare 8 mesaje de atenționare cod galben pentru fenomene meteorologice periculoase imediate, câte 2 emise de către SRPV Constanța, SRPV Craiova și SRPV Cluj și câte 1 emisă de către SRPV Bacău și SRPV Timișoara.

**LA BUCUREŞTI**

Vremea a fost închisă, cu valori termice diurne apropiate de cele normale pentru această perioadă. A plouat moderat cantitativ, iar la ora 6 cantitățile de apă acumulate erau de 18 l/mp la Afumați, 19 l/mp la Filaret și 21 l/mp la Băneasa. Vântul a sufla slab până la moderat. Temperatura maximă a fost de 6 grade la Filaret și de 7 grade la Afumați și Băneasa, iar la ora 6 se înregistrau 4 grade.

**3. Prognoza meteorologică în intervalul 08.12.2024, ora 08.00 – 09.12.2024, ora 08.00**

**ÎN ŢARĂ**

Valorile termice, în creștere ușoară față de intervalul anterior, se vor situa peste normele datei în cea mai mare parte a țării, dar cu precădere în regiunile vestice și sud-estice. Cerul va fi variabil, cu înnorări și ploi ziua în Moldova, local în Muntenia și pe arii mai restrânse în Transilvania și Dobrogea, iar noaptea, în jumătatea sudică a teritoriului și izolat în rest. La munte, la altitudini de peste 1600 m vor fi mai ales precipitații sub formă de lapoviță și ninsoare. Pe areale mici, se vor acumula cantități de apă de peste 15...20 l/mp. Izolat vor fi condiții de polei. Vântul va sufla slab și moderat, cu unele intensificări pe creste, în special în masivele sud-vestice, unde rafalele vor depăși 70...90 km/h, iar trecător și la viteze mai mici (40...55 km/h) și în sudul Banatului, local în Oltenia, Muntenia, Dobrogea și estul Transilvaniei. Temperaturile maxime se vor încadra între 3 și 15 grade, iar cele minime vor fi cuprinse între -3 și 7 grade, mai ridicate pe litoral până spre 10 grade. Pe areale mici, mai ales dimineața, va fi ceață.

**LA BUCUREŞTI**

Cerul va avea înnorări și temporar va ploua noaptea, precum și la începutul intervalului. Vântul va sufla slab la în general moderat. Temperatura maximă va fi de 7...9 grade, iar cea minimă de 4...6 grade. Vor fi condiții de ceață.

1. ***CALITATEA APELOR***

Nu s-au înregistrat evenimente deosebite.

1. ***CALITATEA MEDIULUI***
2. **În domeniul aerului**

Nu s-au înregistrat evenimente deosebite.

1. **În domeniul solului și vegetației**

Nu s-au înregistrat evenimente deosebite.

1. **În domeniul supravegherii radioactivităţii mediului**

Nu s-au înregistrat evenimente deosebite.

1. **În municipiul Bucureşti**

Nu s-au înregistrat evenimente deosebite.

**DIRECȚIA COMUNICARE**